Σύνδρομο καρπιαίου σωλήνα & επάγγελμα/ φυσική δραστηριότητα
Authors: Ελευθερίου Ανδρέας 
Published: August 2021

Σκοπός: Ο σκοπός της παρούσας μελέτης, είναι η διερεύνηση της συσχέτισης ανάμεσα στην εντατική χρήση πληκτρολογίου και την ανάπτυξη του Συνδρόμου Καρπιαίου Σωλήνα (ΣΚΣ). Υλικό και μέθοδος: Τετράκοσιοι εξήντα ένας εργαζόμενοι μιας κυβερνητικής υπηρεσίας εισαγωγής δεδομένων, συμμετείχαν στην αναδρομική μελέτη σειράς (βαθμός συμμετοχής:84.1%). Στους εργαζόμενους πέρα από τα ερωτηματολόγιο SKΣ-7 (Graham), διανεμήθηκε και μια ποικιλία ερωτηματολογίων σχετικά με το ΣΚΣ, αλλά και την εκτίμηση της λειτουργικής ικανότητας των άνω άκρων. Επίσης με ερωτηματολόγιο καταγράφηκαν δημογραφικές πληροφορίες (φύλο, ηλικία), καθώς και μη επαγγελματικοί παράγοντες κινδύνου για την ανάπτυξη ΣΚΣ. Όλοι οι συμμετέχοντες υπέστησαν κλινική εξέταση των άνω άκρων, σχετική με την αναζήτηση σημειολογίας σχετιζόμενης με ΣΚΣ. Επίσης αναζητήθηκαν πληροφορίες σχετικά με την παρουσία ατομικού ιστορικού ΣΚΣ ή χειρουργικής επέμβασης λόγω ΣΚΣ. Περαιτέρω, ένα τυχαίο δείγμα εργαζομένων με ισχυρά κλινικά στοιχεία ενδεικτικά ΣΚΣ, υπεβλήθησαν σε ηλεκτροφυσιολογική εξέταση. Η σωρευτική έκθεση των εργαζομένων στη χρήση πληκτρολογίου υπολογίστηκε με την μορφή των δακτυλοετών (ημερήσιοι δακτυλισμοί Χ έτη εργασίας). Στο πλαίσιο αυτό , πέρα από την χρήση ερωτηματολογίου, έγινε χρήση και των αρχείων της επιχείρησης , δεδομένου ότι η αμοιβή των εργαζομένων ήταν εξαρτώμενη από τους δακτυλισμούς. Η στατιστική ανάλυση των δεδομένων, έγινε με την χρήση των λογισμικών Epi info 2000 και SPSS. Αποτελέσματα: Πενήντα ένας συμμετέχοντες (11%) ανέφεραν ατομικό ιστορικό ΣΚΣ ή χειρουργείο για την αντιμετώπιση ΣΚΣ. 116 συμμετέχοντες (25%) κατέγραψαν σημαντικές κλινικές ενδείξεις ΣΚΣ (βαθμολογία≥12 στο διαγνωστικό εργαλείο ΣΚΣ-7 που αναπτύχθηκε από τον Graham). Η πολυπαραγοντική ανάλυση έδειξε ότι, εργαζόμενοι με υψηλή σωρευτική έκθεση στη χρήση πληκτρολογίου (≥149500000 δακτυλισμοί, Λόγος Πιθανοτήτων=1,99 και 95% ΔΕ=1,01-3,54), και οι καπνιστές) (Λόγος Πιθανοτήτων= 2,41 και 95% ΔΕ=1,36-4,25) ήταν σε αυξημένο κίνδυνο για την ανάπτυξη ΣΚΣ. Αντίθετα, η φυσική δραστηριότητα αναδείχθηκε ως !7 προστατευτικός παράγοντας έναντι της εξέλιξης του ΣΚΣ (Λόγος Πιθανοτήτων=0,38 και 95 ΔΕ=0,16-0,87). Επίσης, μια δοσοεξαρτώμενη σχέση καταγράφηκε ανάμεσα στη σωρευτική έκθεση στο πληκτρολόγιο του ηλεκτρονικού υπολογιστή και την ανάπτυξη του ΣΚΣ (p<0,001). Περαιτέρω, η ταυτοποίηση της σωρευτικής έκθεσης στη χρήση του πληκτρολογίου ενός ανεξάρτητου παράγοντα για την ανάπτυξη του ΣΚΣ, επιβεβαιώθηκε με τη χρήση μιας ποικιλίας διαγνωστικών εργαλείων (Kamath & Stothard; Boston). Eιδικότερα, οι λόγοι πιθανοτήτων για τα εργαλεία αυτά ήταν 2,17 95% ΔΕ=1,51-3,12 για το διαγνωστικό εργαλείο Kamath & Stothard και 2,49 95% ΔΕ=1,36-4,57 για το διαγνωστικό εργαλείο Boston. Επιπρόσθετα, η χρήση της κλίμακας λειτουργικής ικανότητας, έδειξε ότι η χρήση του ηλεκτρονικού υπολογιστή είχε ανεξάρτητο και ισχυρό αντίκτυπο στη λειτουργική ικανότητα των άνω άκρων (Λόγος Πιθανοτήτων=3,37 95% ΔΕ=1,76-6,44). Συμπεράσματα: Η εντατική έκθεση στη χρήση πληκτρολογίου ηλεκτρονικού υπολογιστή, ήταν ένας ανεξάρτητος παράγοντας κινδύνου για την ανάπτυξη του συνδρόμου του καρπιαίου σωλήνα. Το εύρημα αυτό επιβεβαιώθηκε με την χρήση ποικίλων διαγνωστικών εργαλείων. Επίσης, κατεγράφη ότι η εντατική χρήση του πληκτρολογίου ήταν ανεξάρτητος παράγοντας κινδύνου για την πρόκληση ανικανότητας των άνω άκρων. Περαιτέρω μελέτες είναι αναγκαίες για να αποδειχθεί η ύπαρξη αιτιολογικής συσχέτισης.